У 1910 годзе “Мир искусства” нечакана для многіх інтэлектуалаў аднавіў сваю дзейнасць (у асноўным выставачную) у пашыраным складзе. Аднак мастацка-эстэтычная лінія яго удзельнікаў набыла ўжо іншы, больш складаны, часам супярэчлівы і слабакіруемы характар, хоць высокі прафесійны і эстэтычны ўзровень “мирискусников” другога прышэсця заставаўся бясспрэчным. М.Сар’ян, Н.Альтман, У.Татлін, Б.Грыгор’еў, Р.Фальк, М.Ларыёнаў, Н.Ганчарова, В.Кандзінскі і шмат іншых імёнаў — дзіўная амальгама талентаў задуменна-легкадумных наватараў-летуценнікаў, першапраходцаў, авангардыстаў і непапраўных “неарэалістаў”.